Almancul
63 mil personis a Bilbo/Bilbao e altris 8 mil a Baiona/Bayonne si son
dadis dongje sabide ai 9 di Zenâr daûr dal sproc Mugi
daitezen harriak, o sei “che si movin
lis pieris” che a pesin sui dirits dai presonîrs. Une mobilitazion
moltitudinarie e trasversâl che e à unitât la part meridionâl dal
Paîs Basc sot aministrazion spagnole e chê setentrionâl sot
aministrazion francese intun unic abraç ai centenârs di presonîrs
politics che a son ancjemò sierâts intes galeris dai doi stâts. A
passe cuatri agns di distance de fin de lote armade di ETA a son di
fat ancjemò 402 i bascs impresonâts intal stât spagnûl par reâts
di nature politiche, pe plui part no di sanc, e 72 chei impresonâts
in France. Cuasi 250 in mancul di cuatri agns indaûr, ma dome par
vie de fin de lôr pene e no dal sigûr in gracie di proviodiments
cjapâts dai doi stâts. Cun di fat, ta chescj agns, la politiche di
dispersion e di isolament dai presonîrs bascs si è fate se pussibil
ancjemò plui dure. La percentuâl di dispersion ator pes diviersis
presons e je cressude aumentant cussì ancje l’isolament dai singui
presonîrs. A cressi e je ancje la distance dai lûcs di detenzion
rispiet al Paîs Basc che e condane ancje lis lôr fameis a viaçs
simpri plui luncs e faturôs. Baste pensâ che tal stât spagnûl,
contrari di ce che e previodarès la leç, la plui part dai bascs si
cjate tes presons plui lontanis di cjase lôr, o sei chês andalusis,
valenzianis o de Murcia. Une politiche carcerarie che e à plui a ce
viodi cul svindic che no cu la leç, cemût che a àn denunciât i
partecipants aes manifestazions di Bilbo e Baiona. La rêt sociâl
Sare che
lis à inmaneadis e à fat savê che e sviluparà gnovis iniziativis
paîs par paîs e une ofensive judiziarie a nivel european a pro dai
dirits dai presonîrs.
Font:
Naiz:,
08-10/01/16
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fra_Latn eus_Latn unk